90. schôdza NR SR - 8.deň - A. dopoludnia
Dátum: 2023-05-12
Poslanec: Vetrák, Milan (OĽANO)
Druh vystúpenia: Vystúpenie v rozprave

100. Tak ďakujem pekne. Ešte v záverečnom slove ja sa chcem vrátiť, lebo ide naozaj o dôležitú vec. Novela ústavy by sa nemala robiť každú chvíľu a keď sa robí, tak by sa mala robiť zodpovedne a mali by sa riešiť iba zásadné veci a financovanie RTVS je určite zásadnou vecou, ktorú treba riešiť v ústave, len asi treba pripomínať najmä verejnosti aj tým, ktorí sledujú teda tuná v pléne túto diskusiu, že čo bolo, v akom stave sme boli v decembri. V decembri sme boli v stave, kedy sme nemali schválený rozpočet a hnutiu OĽANO išlo primárne o to, aby mohol byť schválený rozpočet pomoci pre ľudí. To bola naša najvyššia méta, pomoc v energetickej kríze, pomoc v ekonomickej kríze, jednoducho pomoc rodinám s deťmi, pomoc tým, ktorí sú najviac postihnutí krízou. A pokiaľ sme mali akceptovať, aby takáto pomoc bola schválená v parlamente, požiadavku strany SaS o zrušení koncesionárskych poplatkov, čo strana SaS má dlhodobo v programe, to nebola nejaká náhla požiadavka, my všetci vieme, že SaS dlhodobo chce zrušiť koncesionárske poplatky a platenie koncesionárskych poplatkov, tak nám to stálo za to. Pretože my sme za túto úpravu vedeli pomôcť ľuďom a pomáhame im dodnes a pomáhame im v niektorých parametroch úplne najlepšie v Európe, napríklad pri pomoci s energiami. Čiže vôbec nesúhlasím s názormi, že by sme, po prvé, nejakým spôsobom spravili chybu. Nie. My sme rázne trvali na tom aj v decembri, že bude ústavná úprava zakotvenia financovania RTVS. Akurát keby sme ju mali narýchlo formulovať, mohli by sme sa jednak dopustiť určitých nepresností pri formuláciách či už ústavy, ústavného zákona alebo zákona a jednak by sme išli do rozpočtového provizória, tak sme sa už vtedy dohodli, že v tomto roku pred 1. júnom, tak aby tá účinnosť bola ešte pred zrušením koncesionárskych poplatkov, predložíme novelu ústavy a schválime novelu ústavy minimálne na pôdoryse bývalej štvorkoalície. A pokiaľ toto niekto z partnerov nedodrží, tak bude niesť zodpovednosť aj za to, že televízia bude, samozrejme, podliehať viac nejakým politickým vplyvom, ale nemyslím si, že pokiaľ bude ústavne zagarantované takéto financovanie televízie... (Prerušenie vystúpenia predsedajúcim.) Pčolinský, Peter, podpredseda NR SR Páni poslanci, choďte sa hádať dozadu. Vetrák, Milan, poslanec NR SR ... že je to, že je to horšie riešenie ako, ako keď sme mali doterajší model. Lebo povedzme si, o čom bol doterajší model. Doterajší model bol o tom, že tu boli nejaké koncesionárske poplatky, tie financovali televíziu niekde okolo 90 miliónov, ale televízia na plnenie toho svojho verejnoprávneho poslania potrebovala nejakých 110-120 miliónov a tie čísla sa každým rokom len o niečo navyšovali. Čiže každý, každý rok, každý rok muselo vedenie verejnoprávnej televízie ísť rokovať s aktuálnou vládou a doprosovať sa jej, aby vláda dofinancovala nad rámec tých koncesionárskych poplatkov to verejnoprávne poslanie televízie, a to bol, to bol úplne najhorší model, pretože to nebolo nikde garantované. To, že či si niekto vyloboval u vlády desať miliónov, dvadsať alebo tridsať, záviselo od šikovnosti riaditeľa verejnoprávnej televízie a tam bolo práve to nebezpečenstvo, a ja som nepočul, pán poslanec Valášek, ani nikoho z Progresívneho Slovenska, že by tento model kritizovali. Ja som to doteraz vôbec nepočul. Vy ste s tým boli spokojní. Vy ste boli spokojní s tým, že chodil riaditeľ RTVS lobovať u aktuálnej vlády a doprosovať sa peňazí. Tak ak toto bol podľa vás lepší model, tak dobre, to už nech potom zváži verejnosť, ktorý je lepší model. My hovoríme, že boli dve cesty. Bolo navýšenie koncesionárskych poplatkov, s tým by rázne nesúhlasila SaS, ktorá chcela ich zrušenie, a keďže SaS chcela ich zrušenie, tak my sme jednoducho vyhoveli tejto požiadavke s ústavnou garanciou financovania RTVS a presadili sme pomoc ľuďom, a tá sa doteraz uplatňuje a z tohto pohľadu je to podľa mňa správny kompromis. No a pokiaľ ide o tie politické vplyvy, ja si myslím, že práve tým, že bude ústavne garantované financovanie RTVS a vieme, ako veľmi ťažko sa dosahuje aj v tomto pléne a v každom inom pléne, v každom inom volebnom období ústavná zmena, že práve to bude zárukou, že RTVS bude mať nárok na, minimálne na to financovanie, ktoré bude v ústave zakotvené. To je tých pätnásť, 0,15 % z HDP pri tom prepočte, ktorý je tam stanovený. A potom, samozrejme, v ďalších volebných obdobiach, keď prídu k moci strany, ktoré nebudú chcieť financovať týmto spôsobom RTVS a povedia, že ľuďom budú chcieť dvojnásobne, trojnásobne zvýšiť koncesionárske poplatky, tak to budú si musieť ony nájsť na takéto riešenie ústavnú zhodu. A ja súhlasím s tým, čo povedal pán predseda finančného výboru Viskupič, že to je aj administratívne náročný proces posielať tie sumy štyri, päť, šesť eur miliónom ľudí a administrovať celý ten proces vyberania koncesionárskych poplatkov. Lebo pán Valášek má pravdu, že aj tak to pôjde z, zo štátneho rozpočtu. Áno, pôjde, ale pôjde to za, ale pôjde to za, pôjde to oveľa menej agresívnym spôsobom voči ľuďom, pokiaľ sa tá istá suma dá zo štátneho rozpočtu, ako keď budeme zberať po tých štyroch, šiestich eurách a otravovať ľudí, a otravovať ľudí... (Prerušenie vystúpenia predsedajúcim.) Pčolinský, Peter, podpredseda NR SR Pán poslanec. Vetrák, Milan, poslanec NR SR ... tými šekovými poukážkami a neviem čím ďalším. Čiže my sme odstránili akurát tú administratívnu záťaž, tú byrokraciu, to šikanovanie ľudí tými, tými poukážkami a dáme to isté zo štátneho rozpočtu a zafixujeme to v ústave ako nárok tej televízie. Ale ten doterajší model, ten bol politickým ovplyvňovaním RTVS. Tam bol ten lobing, tam bolo to doprosovanie sa. A vy ste nikdy nič iné nenavrhli a teraz len kritizujete spôsob, že akým my chceme odstrániť tú politickú nezávislosť, lebo to bezpochyby je odstránenie politickej nezávislosti, keď ústavou garantujem nejaké financovanie a bolo by to, samozrejme, aj navýšenie koncesionárskych poplatkov, ale s tým ste vy nikdy za štyri roky alebo za tri aj niečo v tomto parlamente neprišli. Tak podľa mňa to nie je úprimné od poslancov, ktorí teraz idú kritizovať jeden z možných variantov a nič neurobili preto, aby, aby skúsili presadiť ten iný možný variant. To je podľa mňa neúprimné a to treba naozaj tiež povedať, že Progresívne Slovensko neurobilo nič pre nezávislosť RTVS a ak by to chcelo riešiť v budúcnosti, tak to bude riešiť znásobením poplatkov pre ľudí, šikanovaním ľudí cez poštové poukážky. Ďakujem pekne.